BEGRUNDELSE

1. BAGGRUND FOR FORSLAGET

Ved Rådets afgørelse 95/399/EF[1] godkendte Det Europæiske Fællesskab aftalen om oprettelse af Tunkommissionen for Det Indiske Ocean (IOTC). IOTC er en regional fiskeriforvaltningsorganisation (RFFO) med ansvar for forvaltningen af tun og tunlignende arter i Det Indiske Ocean og tilstødende have. Den Europæiske Union blev kontraherende part i IOTC i 1995.

I henhold til artikel 218, stk. 9, i traktaten om Den Europæiske Unions funktionsmåde skal Rådet på forslag af Kommissionen vedtage en afgørelse om fastlæggelse af den holdning, der indtages på Den Europæiske Unions vegne i RFFO, når denne skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen.

Den holdning, som Den Europæiske Union indtager i en RFFO, fastlægges i øjeblikket i henhold til en totrinsmodel. De vejledende principper og retningslinjer for Unionens holdning fastlægges i en rådsafgørelse for flere år ad gangen, hvorefter holdningen justeres forud for hvert årsmøde i et uofficielt kommissionsdokument, som drøftes i Rådets arbejdsgruppe.

Hvad angår IOTC fastsættes det i Rådets afgørelse 7537/09 af 23. marts 2009, at Unionens holdning skal tages op til revision før årsmødet i 2014. Nærværende forslag tager derfor sigte på at fastlægge Unionens holdning i IOTC for perioden 2014-2019 og således afløse Rådets afgørelse 7537/09, som vedrører perioden 2009-2014.

Denne revision tager sigte på at indarbejde den nye fælles fiskeripolitiks principper og retningslinjer, idet der også tages hensyn til målene i Kommissionens meddelelse om den eksterne dimension af den fælles fiskeripolitik[2]. Unionens holdning er desuden blevet rettet ind efter Lissabontraktaten. Endelig er Unionens holdning i det omfang, det er muligt, blevet justeret, således at der tages hensyn til de særlige forhold, der gør sig gældende for de forskellige RFFO'er.

Ligesom det gør sig gældende for Unionens nuværende holdninger, indeholder følgende holdning også principper og retningslinjer. Derudover har vi indarbejdet standardproceduren for præciseringen af Unionens holdning fra år til år, hvilket er i overensstemmelse med medlemsstaternes ønsker, som er kommet til udtryk i forbindelse med de seneste holdningsjusteringer.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Den eksterne dimension af den fælles fiskeripolitik indgik i konsekvensanalysen af forslagene til en reform af den fælles fiskeripolitik. De principper og retningslinjer, der blev vedtaget for den nye fælles fiskeripolitik, indarbejdes blot i de reviderede holdninger.

3. JURIDISKE ASPEKTER AF FORSLAGET

Denne afgørelse er baseret på traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 9, hvori det fastsættes, at Rådet på forslag af Kommissionen skal vedtage en afgørelse om den holdning, der indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger. Afgørelsen finder anvendelse på den holdning, som Kommissionen indtager i IOTC på vegne af Unionen.

Forordning (EU) nr. XXX (den nye grundforordning) udgør retsgrundlaget for udarbejdelsen af de principper, der skal afspejles i dette forhandlingsmandat.

Nærværende afgørelse, som dækker perioden 2014-2019, afløser Rådets afgørelse 7537/09, som dækker perioden 2009-2014.

2014/0024 (NLE)

Forslag til

RÅDETS AFGØRELSE

om den holdning, som skal indtages på Den Europæiske Unions vegne i Tunkommissionen for Det Indiske Ocean (IOTC)

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) I henhold til artikel 38 sammenholdt med artikel 39 i traktaten om Den Europæiske Unions funktionsmåde er et af målene for den fælles fiskeripolitik at sikre forsyningerne.

(2) I henhold til forordning (EU) XXX (den nye grundforordning) skal Unionen sikre, at fiskeri- og akvakulturaktiviteterne er miljømæssigt bæredygtige på langt sigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, og som bidrager til fødevareforsyningssikkerheden. I samme forordning fastsættes det ligeledes, at Unionen skal forvalte fiskeriet efter en forsigtighedstilgang og bestræbe sig på at sikre, at udnyttelsen af havets levende biologiske ressourcer genopretter og opretholder bestandene af befiskede arter på niveauer, der kan give maksimalt bæredygtigt udbytte. Det fastsættes desuden, at Unionen skal bestræbe sig på at træffe bevarelses- og forvaltningsforanstaltninger på grundlag af den bedste foreliggende videnskabelige rådgivning og efter målet om at fremme fangstmetoder, der bidrager til et mere selektivt fiskeri og til at undgå og i videst muligt omfang reducere uønskede fangster, at fremme fangstmetoder, som reducerer fiskeriets negative indvirkning på det marine økosystem og fiskeressourcerne, og at sikre en gradvis eliminering af udsmid. Forordningen fastsætter også specifikt, at Unionen ligeledes skal anvende disse principper i forbindelse med sin eksterne politik.

(3) Ved Rådets afgørelse 95/399/EF[3]godkendte Unionen aftalen om oprettelse af Tunkommissionen for Det Indiske Ocean (IOTC). Tunkommissionen for Det Indiske Ocean (IOTC) har ansvaret for at vedtage bevarelses- og forvaltningsforanstaltninger, der har til formål at sikre, at fiskeressourcerne i IOTC-kompetenceområdet bevares og udnyttes bæredygtigt på langt sigt, og at beskytte det marine økosystem, som disse ressourcer forekommer i. Sådanne bevarelses- og forvaltningsforanstaltninger kan blive bindende for Unionen.

(4) I henhold til artikel 218, stk. 9, i traktaten om Den Europæiske Unions funktionsmåde skal Rådet på forslag af Kommissionen vedtage en afgørelse om fastlæggelse af den holdning, der indtages på Den Europæiske Unions vegne i en regional fiskeriforvaltningsorganisation, når denne skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen.

(5) I betragtning af udviklingen i fiskeressourcerne i IOTC-kompetenceområdet og det deraf følgende behov for, at der i Unionens holdning tages hensyn til den nye udvikling, herunder nye statistiske, biologiske og andre oplysninger, der forelægges forud for eller på det årlige møde i IOTC, skal der i overensstemmelse med princippet om loyalt samarbejde mellem EU-institutionerne som fastsat i artikel 13, stk. 2, i TEU fastlægges procedurer for præciseringen fra år til år af Unionens holdning —

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage på det årlige møde i IOTC, når dette organ skal vedtage afgørelser, der har retsvirkninger, er fastlagt i bilag I til denne afgørelse.

Artikel 2

Den holdning, som Unionen skal indtage på det årlige møde i IOTC, præciseres fra år til år i overensstemmelse med bilag II til denne afgørelse.

Artikel 3

Unionens holdning, som er fastlagt i bilag I til denne afgørelse, vurderes og revideres i givet fald af Rådet på forslag af Kommissionen senest med henblik på det årlige møde i IOTC i 2019.

Artikel 4

Denne afgørelse erstatter Rådets afgørelse 7537/09 af 23. marts 2009.

Artikel 5

Denne afgørelse træder i kraft den [xx.].

Udfærdiget i Bruxelles, den […].

På Rådets vegne

Formand

[1] EFT L 236 af 5.10.1995, s. 24.

[2] KOM(2011) 424 af 13.7.2011.

[3] EFT L 236 af 5.10.1995, s. 24.

BILAG

til

Forslag til Rådets afgørelse

om den holdning, som skal indtages på Den Europæiske Unions vegne i Tunkommissionen for Det Indiske Ocean (IOTC)

BILAG I

Unionens holdning i Tunkommissionen for Det Indiske Ocean

1. Principper

Inden for rammerne af IOTC skal Unionen:

a) handle i overensstemmelse med de mål, som Unionen sigter mod inden for rammerne af den fælles fiskeripolitik, og som navnlig går ud på ved hjælp af en forsigtighedstilgang at opnå en bæredygtig udnyttelse af arter reguleret af IOTC på et niveau, som kan give maksimalt bæredygtigt udbytte, at fremme gennemførelsen af en økosystembaseret tilgang til fiskeriforvaltning og begrænse fiskeriets indvirkning på miljøet, at undgå og begrænse uønskede fangster mest muligt og gradvis at eliminere udsmid, at reducere fiskeriets negative indvirkning på det marine økosystem mest muligt og ligeledes at fremme et økonomisk levedygtigt og konkurrencedygtigt EU-fiskeri, hvor de, der er afhængige af fiskeriet, sikres en rimelig levestandard, samtidig med at der tages hensyn til forbrugernes interesser

b) sikre, at de foranstaltninger, der vedtages inden for rammerne af IOTC, er i overensstemmelse med IOTC-aftalens mål

c) sikre, at de foranstaltninger, der vedtages inden for rammerne af IOTC, er forenelige med international ret, især FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande, aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav og Levnedsmiddel- og Landbrugsorganisationens aftale af 2009 om havnestatsforanstaltninger

d) fremme sammenhængende holdninger inden for regionale fiskeriforvaltningsorganisationer og, hvis relevant, med regionale havkonventioner i samme område

e) søge synergi med den politik, som Unionen følger som led i sine bilaterale fiskeriforbindelser med tredjelande, og sikre sammenhæng med sine øvrige politikker, navnlig vedrørende eksterne forbindelser, miljø, handel, udvikling, forskning og innovation med videre

f) sikre, at Unionens internationale forpligtelser overholdes

g) følge Rådets konklusioner af 19. marts 2012 om Kommissionens meddelelse om den fælles fiskeripolitiks eksterne dimension[1].

2. Retningslinjer

Unionen skal i relevant omfang stræbe efter at støtte vedtagelsen af følgende tiltag inden for rammerne af IOTC:

a) foranstaltninger til bevarelse og forvaltning af fiskeressourcerne i IOTC-kompetenceområdet baseret på den bedste foreliggende videnskabelige rådgivning, herunder TAC'er og kvoter eller indsatsregulering for arter reguleret af IOTC, som senest i 2020 resulterer i fiskeri eller opretholder fiskeriet på et niveau, der giver det maksimalt bæredygtige udbytte. Om nødvendigt skal det overvejes at indføre særlige foranstaltninger for bestande, der lider under overfiskning, således at fiskeriindsatsen holdes på et niveau, der er i overensstemmelse med fiskerimulighederne

b) foranstaltninger, der skal forebygge, afværge eller standse IUU-fiskeri i IOTC-kompetenceområdet, herunder opførelse af fartøjer på IUU-lister

c) foranstaltninger til overvågning, kontrol og tilsyn i IOTC-kompetenceområdet for at sikre en effektiv kontrol og overholdelse af foranstaltninger vedtaget inden for rammerne af IOTC

d) foranstaltninger, der skal reducere fiskeriets negative indvirkning på havets biodiversitet og det marine økosystem mest muligt, herunder foranstaltninger til beskyttelse af sårbare marine økosystemer i IOTC-kompetenceområdet i tråd med FN's Generalforsamlings resolutioner, og foranstaltninger, der tager sigte på at undgå og i videst muligt omfang reducere uønskede fangster, særlig af økologisk beslægtede arter, samt gradvis at eliminere udsmid

e) foranstaltninger, der tager sigte på at forbyde fiskeri, der kun har til formål at høste hajfinner, og på at kræve, at alle hajer landes med finnerne på

f) udvikling af fælles strategier med andre regionale fiskeriforvaltningsorganisationer, især dem, der deltager i forvaltningen af fiskeriet i Stillehavet og de tilstødende have samt tunfiskeriet

g) yderligere tekniske foranstaltninger, der bygger på rådgivning fra underorganerne under IOTC.

BILAG II

Præcisering fra år til år af den holdning, som Unionen skal indtage

på det årlige møde i Tunkommissionen for Det Indiske Ocean (IOTC)

Forud for hvert årlige møde i IOTC træffes de nødvendige foranstaltninger, således at den holdning, der skal indtages på Unionens vegne, tager hensyn til de seneste statistiske, biologiske og andre relevante oplysninger, der er fremsendt til Europa-Kommissionen, i overensstemmelse med principperne og retningslinjerne i bilag I.

Med henblik herpå og på baggrund af disse oplysninger forelægger Europa-Kommissionen i tilstrækkelig god tid inden hvert årlige møde i IOTC Rådet eller dets forberedende organer et skriftligt dokument, der fastlægger enkelthederne i den foreslåede præcisering af Unionens holdning med henblik på drøftelse og godkendelse af detaljerne i den holdning, som Unionen skal give udtryk for.

Hvis det på senere møder, herunder på stedet, er umuligt at nå til enighed, således at Unionens holdning tager hensyn til nye de elementer, henvises sagen til Rådet eller dets forberedende organer.

[1] Jf. dok. 7086/12 PECHE 66.